DEKRETU-PROIEKTUA, zeinaren bidez Euskal Autonomia Erkidegoan musika- eta dantza-eskolen sorrerako eta funtzionamenduko oinarrizko arauak arautzen baitira, baldin eta haien ikasketak bideratuta ez badaude balio akademikoa edo profesionala duten tituluak lortzera.

- 1992. urtea urte esanguratsua izan zen gure herritarrei musika espezializatuaren irakaskuntzak eskaintzeko historian. 1990ean hasitako hezkuntza-erreforma orokorrak hausnarketa-prozesu bat eragin zuen, eta aldaketa egiteko ezkutuko nahia azaleratu zuen, proiektu berri batean islatuko zena, euskal gizartean musikaren irakaskuntza eta ikaskuntza ulertzeko eta gauzatzeko modu berri batean.

Horretan lagundu zuten egoerari lotutako zenbait faktorek, hala nola musika-irakaskuntzako zentroen garapen handiak, bai kopuruan bai tamainan gertatu denak, eta 1980ko hamarkadan batez ere toki-administrazioaren ekimenez prestatutako ikasleek, bai eta irakaskuntzan eskuzabaltasunez eta ideia berriekin hasi ziren gazteen belaunaldi berri eta ugariak ere. Horrek guztiak proiektu berria gauzatzen lagundu zuen. Hala, urriaren 27ko 289/1992 Dekretua (Euskal Autonomia Erkidegoan musika-eskoletako arautu gabeko berariazko musika-irakaskuntzarako ikastetxeak sortu eta jardunean jartzeko balio izango duten oinarrizko arauak ezartzen dituena), zeinaren hausnarketa-prozesuan Hezkuntza, Unibertsitate eta Ikerketa Saila izan baitzen buru, agian gure gizartean abian jarritako hezkuntza-arau guztien lege- arau gogoetatsuena, eztabaidatuena eta adostuena bihurtu zen, inplikatutako eragile guztien artean (toki-erakundeak, titularrak eta hezkuntza-administrazioa). Hogeita hamar urte geroago, EAEko musikako hezkuntza-sistemak Europa mailan erreferente bihurtzeko bidea hartu du, bai ikastetxeen kopuru, kalitate eta aniztasunagatik, bai irakasle eta ikasleengatik, bai ematen diren irakaskuntza eta espezialitateengatik, bai finantzaketaren oreka eta aurreikuspenengatik. Euskal Autonomia Erkidegoko biztanleriaren %1,6k, hau da, ia 35.000 pertsonak, musika-eskoletan egin dituzte ikasketak. Hori funtsezko mugarria izan da. Adin guztietako milaka herritarrentzat musika, estilo eta adierazpen guztietan, oso jarduera garrantzitsua da maila guztietan beren bizitzan, prestakuntzari, zaletasunari, errealizazio pertsonalari eta gizarte- ingurunearen kultura-aberastasunean parte-hartze aktiboari dagokienez. Azpimarratu behar da musika-hezkuntzak eta, hedaduraz, arte-hezkuntzak urte-tarte luze honetan bultzada eztabaidaezina eman diotela herritar solidarioagoak eta kohesionatuagoak sortzeari, bizitza osoko ikaskuntzari, belaunaldien arteko elkarrizketa sustatzeari, gure inguruko kultura-aniztasunaren ikuspegi normalizatuari, gure kultura-ondarea ezagutu, balioetsi eta garatzeari, sormen-prozesua garatzeari eta ikasten ikasteko gaitasunak garatzeari. Gainera, urte-tarte honetan, «Musikene» Euskal Herriko Goi Mailako Musika Ikastegiaren eskaintza sendotu da -Musikene Europan erreferentea da-, musikako ikasketa profesionalen kalitatezko eskaintza publikoa argitu eta dibertsifikatu da, eta zenbait ekimen bultzatu dira, hala nola EGO (Euskadiko Gazte Orkestra), EIO (Euskadiko Ikasleen Orkestra), Euskadiko Musikari Gazteen Lehiaketa, EIJO (Euskadiko Ikasleen Jazz Orkestra) eta Euskal Herriko Musika Eskolen Elkartearen (EHME) Musikaldia. Ekimen horiek guztiek balio izan dute euskarria emateko beren etorkizuna musikarekin konprometituta daukan askotariko ikasle-multzoari, eta Euskadiko musika-hezkuntza espezializatuaren sektorea sendotzeko. Musika-irakaskuntzak sendotzeko eta normalizatzeko prozesu horrekin batera, Dantzaren garapen handia gertatu da hamarkada hauetan. Garapen hori taldeen eta pertsonen lanbide- jardueraren mailakoa da, eta kulturaren sustapen publiko eta pribatuak eskaintzen dituen aukeren babespean gertatu da. Izaera amateurra, ludikoa, aisialdikoa eta osasunekoa du, eta kultura- elkarteen, ekimen pribatuaren edo nagusiki udal-ekimenak sustatutako tailerren bidez gauzatu da. Ildo horretan, Hezkuntza, Hizkuntza Politika eta Kultura Sailak 2006an Dantzerti izeneko Euskadiko Arte Dramatiko eta Dantzako Goi Mailako Eskola sortu zuen, zeinak Musikenerekin - musika-irakaskuntzen arloan- eta Gasteizko Arte eta Diseinuko Goi Mailako Eskolarekin -jada martxan